V. Švidroň, poslanec: (2008-07-01):
K samotnému návrhu zákona mám a predkladám pozmeňujúce návrhy, ktorých obsahové  zameranie sa týka rovnakej problematiky, aká bola obsiahnutá už v návrhoch spoločnej správy  v časti III. Avšak za účelom vecného  precizovania týchto návrhov a ich jasnejšej formulácie a so súhlasom 15 poslancov predkladám  tieto pozmeňujúce návrhy. Súčasne žiadam, aby bol 11 spoločnej správy bol vyňatý  na osobitné hlasovanie. Takže prečítam moje pozmeňujúce návrhy. K čl. I. Bod 1. V § 8 ods. 1 písm. c) 4. bode sa slovo „zabezpečuje“  nahrádza  slovami  „vytvára  podmienky na“. Odôvodnenie. Národný športový zväz nemôže mať povinnosť zabezpečovať  športovanie detí, môže vytvoriť podmienky pre športovanie detí a účasť na športových súťažiach. Športovanie detí vo voľnom čase je vecou záujmu samotných detí a rodičov. Druhý návrh. V § 16 ods. 2 v druhej vete  na začiatku vety sa vkladajú slová „Slovenský olympijský výbor, Slovenský paralympijský výbor a“. Odôvodnenie. Ak športovou reprezentáciou poveruje športovca aj Slovenský olympijský výbor a Slovenský paralympijský výbor, tak aj tieto organizácie by mali pri poverení  vychádzať zo športových výkonov športovca, najmä z hľadiska splnenia kritérií určených organizátorom športového podujatia. Tretí návrh. V § 19 sa vypúšťa odsek 3 a doterajší odsek 4 sa označuje ako odsek 3. Zároveň sa vypúšťa poznámka pod čiarou č. 6.  Nasledujúce poznámky sa prečíslujú. Odôvodnenie. V slovenskom práve existuje možnosť obrátiť sa na súd alebo existuje možnosť  riešiť spory podľa zákona o rozhodcovskom konaní. Ďalšou možnosťou je obrátiť sa na Medzinárodný arbitrážny tribunál pre šport v Lausanne, príp. na Svetovú dopingovú agentúru.  Zmena sa navrhuje vzhľadom na bod 10 tohto pozmeňujúceho návrhu, ktorým sa vypúšťa  čl. II bod 3 návrhu zákona upravujúceho Športový arbitrážny tribunál. Štvrtý návrh, štvrtá zmena. V § 25 ods. 5 v prvej vete sa za slovo „športovcovi“ vkladajú  čiarka a slová „športovému  klubu“. Odôvodnenie. Disciplinárne konanie je možné viesť aj proti  športovému klubu, ak je členom národného športového zväzu a účastníkom športových súťaží. Piaty pozmeňujúci návrh. V § 25 sa vypúšťajú odseky 3 a 4. Odôvodnenie. V slovenskom práve existuje možnosť obrátiť sa na súd alebo existuje možnosť riešiť spory podľa tohto zákona o rozhodcovskom konaní. Ďalšou možnosťou je obrátiť sa na medzinárodný športový zväz alebo na Medzinárodný arbitrážny tribunál pre šport v Lausanne. Zmena sa navrhuje vzhľadom na bod 10 tohto pozmeňujúceho návrhu, ktorým sa vypúšťa čl. II bod 3 návrhu zákona upravujúci Športový arbitrážny tribunál. Šiesty pozmeňujúci návrh. V § 28 sa vypúšťa písmeno f). Ďalšie písmená sa následne prečíslujú.  Odôvodnenie. Ak prevádzkovatelia športových zariadení nemajú informačnú povinnosť (podľa návrhu gestorského výboru), nie je možné vytvoriť register športových  zariadení. Zároveň je nekontrolovateľné, či prevádzkovatelia športových zariadení nahlasujú údaje a pre prevádzkovateľov by to bola neprimeraná povinnosť. Siedmy pozmeňujúci návrh. V § 29 ods. 1 sa slová „§ 28 písm. a) až f)“ nahrádzajú slovami „§ 28 písm. a) až e)“. Odôvodnenie. Zmena sa navrhuje v súvislosti s bodom 6 pozmeňujúceho návrhu.  Ak prevádzkovatelia športových zariadení nemajú informačnú povinnosť, je potrebné upraviť aj vnútorný odkaz na obsah údajov športového registra. Osem. V § 30 ods. 1 sa vypúšťajú slová „odsek 1“. Odôvodnenie. Ak pokutu môže dostať aj športový  klub za nesplnenie si oznamovacej povinnosti, tak je potrebné urobiť túto technickú úpravu. Pozmeňujúci návrh č. 9. V § 31 odsek 3 znie: „Zrušiť športové zariadenie vo vlastníctve štátu, samosprávneho kraja alebo obce určené na výkon športu verejnosti je možné iba za podmienky, že právnická osoba alebo fyzická osoba, ktorá má takéto zariadenie v správe, o zrušenie športového zariadenia požiada jeho vlastníka a zariadi rovnocenné  športové zariadenie  vopred na inom mieste v obci  alebo v oblasti, v ktorej má dôjsť k jeho zrušeniu, alebo na pôvodnom mieste.“ Odôvodnenie. Navrhované znenie má za cieľ zabezpečiť, aby nedochádzalo k zrušeniu verejných športových zariadení bez zriadenia rovnocennej náhrady. K čl. II. To je desiaty pozmeňujúci návrh. Vypúšťa sa bod 3. Odôvodnenie. Navrhuje sa vypustenie § 7a a § 7b, ktoré  upravujú zriadenie Športového arbitrážneho tribunálu a jeho pôsobnosť, z dôvodu, že rozhodovanie sporov v športe sa rieši podľa pravidiel prijatých športovými klubmi, národnými športovými zväzmi,  medzinárodnými športovými zväzmi a tak ďalej. Zároveň v slovenskom práve existuje možnosť obrátiť sa na súd alebo existuje možnosť riešiť spory podľa zákona o rozhodcovskom konaní.  Ďalšou možnosťou  je obrátiť sa na medzinárodný športový zväz alebo Medzinárodný arbitrážny tribunál pre šport v Lausanne, príp. na Svetovú dopingovú agentúru. Toľko moje pozmeňujúce návrhy. Pán predsedajúci, ďakujem za slovo a pozornosť.